b'\n_START_ARTICLE_\nJadranko Crni\xc4\x87\n_START_SECTION_\n\xc5\xbdivotopis\n_START_PARAGRAPH_\nJadranko Crni\xc4\x87 je ro\xc4\x91en u Zagrebu 25. o\xc5\xbeujka 1928. godine. \xc5\xbdidovskog je podrijetla. Osnovna \xc5\xa1kolu poha\xc4\x91ao je u Dugom Selu, nakon \xc4\x8dega se \xc5\xa1kolovao u klasi\xc4\x8dnoj gimnaziji u Zagrebu. Diplomirao je na Pravnom fakultetu u Zagrebu 1952. godine, a doktorat iz pravnih znanosti je obranio na Pravnom fakultetu Sveu\xc4\x8dili\xc5\xa1ta u Zagrebu 1998. godine. Pravosudni ispit polo\xc5\xbeio je 1955. godine. Od 1952. godine bio je suda\xc4\x8dki pripravnik kod Kotarskog suda u Dugom Selu, a zatim je bio sudac u Kotarskom sudu Gospi\xc4\x87 te sudac i predsjednik Okru\xc5\xbenog suda u Gospi\xc4\x87u. Nakon toga je radio kao odvjetnik u Dugom Selu, a zatim je postao predsjednikom tamo\xc5\xa1njeg Op\xc4\x87inskog suda. Nakon toga je postao sucem Vrhovnog suda SR Hrvatske, pa predsjednikom Gra\xc4\x91anskog odjela Vrhovnog suda i zamjenikom predsjednika._NEWLINE_1. listopada 1984. godine postao je sucem Ustavnog suda SR Hrvatske \xc4\x8dijim je predsjednikom postao 1990. godine. U prosincu 1991. godine izabran je za suca Ustavnog suda, a za predsjednika toga suda imenovan je 7. prosinca 1991. godine. Ponovo je izabran za predsjednika 11. studenog 1995. godine s \xc4\x8detverogodi\xc5\xa1njim mandatom._NEWLINE_Bio je \xc4\x8dlan Ustavotvorne komisije Predsjedni\xc5\xa1tva Republike Hrvatske za izradu prvog Ustava Republike Hrvatske 1990. godine. Na prvim vi\xc5\xa1estrana\xc4\x8dkim izborima bio je predsjednik Republi\xc4\x8dkog odbora za nadzor izbora, a 2000. \xc4\x8dlan Radne grupe predsjednika RH za pripremu stru\xc4\x8dne osnove za promjenu Ustava._NEWLINE_Sudjelovao je u radu niza grupa za izradu zakona, bio je glavni i odgovorni urednik \xc4\x8dasopisa "Zakonitost", \xc4\x8dlan radne grupe "Pravo i dru\xc5\xa1tvo temeljna istra\xc5\xbeivanja" HAZU te vi\xc5\xa1e pravnih \xc4\x8dasopisa. Objavio je vi\xc5\xa1e stotina \xc4\x8dlanaka i autor je oko 40 knjiga, s ponovljenim izdanjima, iz podru\xc4\x8dja radnog, imovinskog, stambenog i ustavnog prava, te dijelom obiteljskog i nasljednog prava. Odr\xc5\xbeao je brojna predavanja s podru\xc4\x8dja prava te za\xc5\xa1tite ljudskih prava i temeljnih sloboda, o \xc4\x8demu je napisao brojne radove._NEWLINE_Dr. Jadranko Crni\xc4\x87 svojim radom zadu\xc5\xbeio je i Dugo Selo. Osniva\xc4\x8d je i prvi urednik jednih od najstarijih lokalnih novina u Hrvatskoj \xc2\xabDugoselske kronike\xc2\xbb, Bio je po\xc4\x8dasni predsjednik 100. godi\xc5\xa1njeg Kulturno umjetni\xc4\x8dkog dru\xc5\xa1tva \xc2\xabPreporod\xc2\xbb iz Dugog Sela, dobitnik je godi\xc5\xa1nje nagrade Dugog Sela za \xc5\xbeivotno djelo 1996. godine, a svojim bogatim dru\xc5\xa1tvenim radom u Dugom Selu bavio se i sudjelovao u njemu do posljednjih dana.\n_START_SECTION_\nPriznanja\n_START_PARAGRAPH_\nDobitnik je niza priznanja, doma\xc4\x87ih i stranih odlikovanja. Bio je, me\xc4\x91u ostalim, po\xc4\x8dasni predsjednik Fu\xc5\xbeinarske limene glazbe, po\xc4\x8dasni gra\xc4\x91anin Op\xc4\x87ine Fu\xc5\xbeina i Op\xc4\x87ine Mrkopalj, vitez Vojni\xc4\x8dkog i bolni\xc4\x8dkog reda Sv. Lazara Jeruzalemskog, \xc4\x8dlan Dru\xc5\xbebe "Bra\xc4\x87a Hrvatskoga Zmaja", po\xc4\x8dasni vi\xc5\xa1i vatrogasni \xc4\x8dasnik.'